__________________________ -sonli 
Yetkazib berish shartnomasi

Asaka sh.






«____» __________ 2026y.

«UzAuto Motors» AJ, (keyingi o'rinlarda «Buyurtmachi» deb yuritiladi), nomidan __________________________________________________________________________________________________________________________________________________ bir tarafdan, “___________ Company” (keyingi o‘rinlarda «Yetkazib beruvchi» deb yuritiladi) nomidan korxona Nizomiga asosan ish yurituvchi Bosh direktor Kamolov S.A ., korxona Nizomiga asosan ish yurituvchi ikkinchi tarafdan, ushbu shartnomani tuzdik:
I. Shartnoma mavzusi

1.1. Yetkazib beruvchi ushbu shartnomaning 1-ilovaga muvofiq avtomobil butlovchi qismlarini (keyingi o'rinlarda «Mahsulotlar» deb yuritiladi) ishlab chiqarish, yig'ish va yetkazib berish majburiyatini oladi.

1.2. Ushbu shartnoma bo'yicha yetkazib beriladigan mahsulotlarning umumiy, taxminiy qiymati QQS bilan 00,00 (nol nol) so'mni tashkil qiladi.

II. Mahsulotlarni yetkazib berish muddati va qabul qilib olish tartiblari

2.1. Mahsulotlarni yetkazib berish EDI (Electronic Data Interchange - Elektron Ma'lumotlar Almashinuvi) tizimiga muvofiq amalga oshiriladi. Yetkazib beruvchi har bir partiyadagi yukni jo'natishdan avval EDI tizimiga ASN (Advance Shipping Notification – yetkazib berish haqida oldindan habarnoma) kiritish majburiyatini oladi.

Har bir partiyadagi mahsulotlarni jo'natilishi va yetkazib berilishi hisob-varaqa (yo'l varaqasi) asosida hamda ASN bo'yicha amalga oshiriladi.

2.2. Mahsulotlar Yetkazib beruvchi tarafidan Buyurtmachining Asaka shahridagi manzili («UzAuto Motors» AJ) ga avtomobil transporti vostitalari yordamida yetkazib beriladi.
2.3. Mahsulotlarni qabul qilingan sana bu - Yetkazib beruvchi tarafidan ushbu qismlarni miqdori va sifat ko'rsatgichlari bo'yicha, barcha talab qilinadigan xujjatlarni rasmiylashtirilgan sana hisoblanadi

Buyurtmachi tarafidan mahsulotlarni qabul qilish, ularni miqdori va sifatiga bog'liq bo'lmagan sabablarga ko'ra kechiktirilgan taqdirda, mahsulotlarni yetkazib berilgan sana deb, Yetkazib beruvchi tarafidan qismlarni yetkazib berilgan sana hisoblanadi.

2.4. Yetkazib berilayotgan mahsulotlar miqdori, EDI tizimidagi yetkazib berish jadvali bilan belgilangan miqdorga mos kelishi shart.

Yetkazib beruvchi EDI tizimidagi ASN ning (qismlarning raqami, miqdori va x.k.) to'g'riligi va ularning Buyurtmachi tomonidan berilgan buyurtmalarga va yuk xujjatlarga muvofiqliklariga javobgardir. Yetkazib beruvchi ASN ning har qanday nomuvofiqligi sababli Buyurtmachining ishlab chiqarish tizimi to'xtab qolishi bilan bog'liq xarajatlar va har bir ishlab chiqarilishi mumkin bo'lgan avtomobildan yo'qotilgan foydani qoplashni o'z zimmasiga oladi. 

2.5. Mahsulotlarni sifati va miqdori bo'yicha qabul qilib olinishi Buyurtmachi manzilida va Yetkazib beruvchi vakili ishtirokida amalga oshiriladi.

2.6. Yetkazib beruvchi Buyurtmachiga yetkazib berilgan maxsulotlar uchun kunlik elektron hisobvaroq-fakturalarni axborot tizimlari orqali elektron tarzda taqdim etishi lozim bo’lib, o’z vaqtida topshirilmagan hisobvaroq-fakturalar bo’yicha javobgarlikni Yetkazib beruvchi o’z zimmasiga oladi.
2.7. Buyurtmachi tarafidan o'tkaziladigan yillik inventarizatsiya natijasida Yetkazib beruvchining yil davomida yetkazib bergan mahsulotlarlarida yetishmovchilik aniqlangan taqdirda, Yetkazib beruvchi yetishmayotgan mahsulotlarlar miqdorini Buyurtmachiga o'z hisobidan qoplab berish majburiyatini oladi.

2.8. Buyurtmachi yillik inventarizatsiya natijasida aniqlangan kamomad yoki ortiqcha yetkazib berilgan mahsulotlar bo'yicha Yetkazib beruvchiga xabarnoma yuborishni o'z zimmasiga oladi.

III. Mahsulotlarni ishlab chiqarish, yetkazib berish va qabul qilishdagi sifat talablari
3.1. Yetkazib beruvchi tarafidan yetkazib berilayotgan barcha butlovchi qismlar, Buyurtmachi talablariga asosan sifatini tasdiqlash jarayonlaridan o'tkazilgan (validatsiya sinovlaridan o'tkazilib, PPAP xujjatlari tasdiqlanishi) bo'lishi lozim.

3.2. Mahsulotlarni sifati bo'yicha qabul qilinishi, Buyurtmachining amaldagi «Mahalliylashtirilgan mahsulotlarni kirish nazorati, KD va xorijiy ta'minotchi korxona qismlarini ta'mirlash tartibi» standartiga asosan amalga oshiriladi.

3.3. Yetkazib beruvchi, Buyurtmachiga yetkazib berayotgan mahsulotlarining sifat jihatidan Buyurtmachining amaldagi chizmalarida, me'yoriy hujjatlarida, nazorat metodikasida, o'rnatilgan standartlarida va me'yorlarida ko'rsatilgan talablariga javob berishligini kafolatlaydi. Mahsulotlar xom-ashyosini, dizaynini va hujjatlarini bir taraflama o'zgartirilishiga yo'l qo'yilmaydi.

3.4. Agar, mahsulotlarni qabul qilish vaqtida va Buyurtmachining ishlab chiqarish jarayonida sifat bo'yicha nomuvofiqliklar aniqlansa (alohida qism va tarkibiy qismida nomuvofiqlik bo'lgan yig'ma qism), va ushbu nomuvofiqliklar Yetkazib beruvchining aybi bilan paydo bo'lgan bo'lsa, Buyurtmachi Yetkazib beruvchiga bu haqda xabar qiladi va Yetkazib beruvchining vakolatli vakili ishtirokida «Nuqsonli maxsulotlar dalolatnomasi» tuziladi. Nuqsonlar dalolatnomasi ikki taraflama tasdiqlangandan so'ng, Yetkazib beruvchi, o’z hisobidan, aniqlangan nomuvofiqliklarni bartaraf etadi yoki nuqsonli mahsulotlarni sifatli mahsulotlarga almashtirib beradi.

Bundan tashqari Yetkazib beruvchi Buyurtmachiga, nuqsonli mahsulotlar sababli, ishlab chiqarish tizimlarida yetishmovchilik paydo bo'lishidan avval, 2 (ikki) ish kuni ichida, sifatli mahsulotlarni yetkazib berishga majbur.

Agar mahsulotlar tara va qadoqsiz yoki 1783i shaklda kelishilganidan farqli ravishdagi tara va qadoqlarda, markirovka qilinmagan yoki 1724 raqamli standart talablariga mos kelmaydigan yorliqlar bilan yetkazib berilsa, bunday mahsulotlarni qadoqlash va tegishli taralarga joylashtirish ishlari Yetkazib beruvchi tarafidan, Buyurtmachining habarini olgandan so'ng 1 (bir) ish kuni muddatida, amalga oshiriladi va shu sababli kelib chiqqan Buyurtmachining ishlab chiqarish tizimi to'htashi bilan bog'liq barcha harajatlar qoplab beriladi.

3.5. Buyurtmachi mahsulotlar sifati va ekologik sertifikatga egaligi bo'yicha Yetkazib beruvchi hududida tekshiruv o'tkazish huquqiga ega va zaruriyat yuzasidan bunday huquq to'g'ridan-to'g'ri Iste’molchiga xam berilishi mumkin. Tekshiruv natijalariga ko'ra, Buyurtmachi, Yetkazib beruvchidan yetkazib berilayotgan mahsulotlarni sifatini oshirish uchun qo'shimcha chora tadbirlar ko'rishini talab qilish huquqiga ega. Bular, Mahsulotlar sifat talablarini kuchaytirish, alohida xususiyatlarni yaxshilash, individual ko'rsatgichlarni qayta takomillashtirish, mahsulotlarni sertifikatsiyalash, sifat tizimi va korxona ekologiya sertifikatini joriy qilish, va x.k. bo'lishi mumkin.

3.6. Yetkazib beruvchi shartnoma boʼyicha ishlab chiqarayotgan va Buyurtmachiga yetkazib berayotgan mahsulotlarining Buyurtmachi tarafidan maqsadli (avtomobilarini yigʼish, taʼmirlash va texnik xizmat koʼrsatish) foydalanishi toʼgʼrisida xabardor ekanligini, va Buyurtmachi tarafidan taqdim etilgan (tasdiqlangan) talablar asosida mahsulotlar bilan ta’minlashini (tayyorlash, ishlab chiqarish, yetkazib berish) tasdiqlaydi.

3.7. Yetkazib beruvchining sifat tizimi IATF 16949 va ISO 9001 standartlarga muvofiq sertifikatlangan boʼlishi kerak.

3.8. Buyurtmachining “Ta’minotchilar sifati va rivojlantirish” boshqarmasi tomonidan Yetkazib beruvchi uchun tasdiqlangan PPM (PPM – yetkazib berilgan million dona qismlar ichidagi nuqsonli qismlar soni) asosida maxsulot etkazib berilishi uchun, takrorlanuvchanlik (Ppk / Cpk) ko’rsatgichlari ta'minlab borilishi lozim. Takrorlanuvchanlik ko’rsatgichi ma’qullangan qiymatdan pasayib ketgan holatda (Cpk<1,67), takrorlanuvchanlik ko’rsagichini oshirish bo’yicha chora tadbir ishlab chiqadi va tadbiq qiladi. Agar takrorlanuvhcanlik ko’rsatgichi minimum talab etilgan qiymatdan pasaygan holatda(Cpk<1,33), Ta’minotchi GP-5 protsedurasiga asosan “Birinchi darajali nazorat ostida yetkazib berish” (Controlled Shipping Level 1 – CSL1) ni tadbiq etadi. 

3.8. Yetkazib beruvchi, Buyurtmachiga tasdiqlangan PPM bilan mahsulotlarni yetkazib berishni kafolatlaydi shuningdek, mahsulotning narxi, tasdiqlangan PPMni saqlash uchun Yetkazib beruvchining barcha xarajatlari, shu jumladan ishlab chiqarishda paydo bo’ladigan xatolarni oldini olish (Error Proofing) tizimi va sifatni nazorat qilish xarajatlarini oʼz ichiga olishini kafolatlaydi.

3.9. Yetkazib beruvchi mahsulotni yetkazib berishda tasdiqlangan PPMni taʼminlash uchun ichki tasdiqlangan PPMni (million yetkazib beriladigan qismlar uchun nuqsonli qismlar sonini) nazorat qilishga majbur. Ichki tasdiqlangan PPM dan oshib ketgan taqdirda, Yetkazib beruvchining ichki xatolari boʼyicha tasdiqlangan PPM maqsadiga erishish uchun Yetkazib beruvchi PPMni kamaytirish rejasi mavjudligini kafolatlaydi. Amaldagi reja, sabablarini aniqlash, aniq tuzatish choralari, vaqtni me’yorlashtirish va boshqalarni oʼz ichiga olishi kerak. Buyurtmachining soʼrovnomasiga asosan, Yetkazib beruvchi Buyurtmachiga tasdiqlangan PPMni kamaytirish rejasining nusxasini taqdim etishga majbur.

3.10. Yetkazib beruvchi mahsulotlarni yetkazib berishda tasdiqlangan PPMga rioya qilmagan taqdirda, Buyurtmachi talabi (ehtiyoji)ga ko’ra Yetkazib beruvchi GP-5 (General Procedure 5) tartiblariga asosan, “Nazoratli yetkazib berish” (Controlled Shipping) talablariga muvofiq yetkazib berish jarayonini samarali va darhol joriy etishi shart. GP-5 jarayoniga muvofiq, Yetkazib beruvchi tomonidan (Controlled Shipping Level2 - CSL2) ikkinchi darajali nazorat ostida yetkazib berish joriy etilmagan taqdirda (Buyurtmachi tarafidan ogohlantirishi topshirilgan kundan boshlab 1 (bir) ish kuni ichida), barcha tegishli xarajatlarni Yetkazib beruvchiga yuklagan holda, Buyurtmachi tomonidan yoki uchinchi tarafni jalb qilish orqali, yetkazib berilish paytida tasdiqlangan PPMni taʼminlash uchun, Yetkazib beruvchining hududida ichki sifat nazoratini amalga oshirish huquqiga ega. Buyurtmachi oʼz xohishiga koʼra yetkazib berilgan mahsulot uchun to’lov miqdorini, sarflangan xarajatlar miqdoriga kamaytirishi va/yoki Yetkazib beruvchidan sifatsiz mahsulotning amaldagi narxidan kelib chiqqan qiymatining 20 (yigirma) foizi miqdorida jarima toʼlashni talab qilishi mumkin.

3.11. Buyurtmachi quyidagi huquqlarga ega:

- Buyurtmachining omborida/ishlab chiqarish tizimida nuqsonli mahsulotlarni qayta koʼrib chiqish/saralash uchun Yetkazib beruvchi tomonidan vakil yuborilishini talab qilish;

- mustaqil ravishda yoki uchinchi tarafni jalb etish orqali tegishli xarajatlarni Yetkazib beruvchiga yuklagan holda, mahsulotlarni ta’mirlash/saralashni amalga oshirish.

3.12. Yetkazib beruvchi, Buyurtmachi tomonidan muammolar haqida xabar olgandan soʼng, ushbu muammolarni hal qilish boʼyicha hisobotlarni quyidagi muddatlarda taqdim etishi shart:

- 24 soat davomida ushlab turish harakati (Containment Action) bo’yicha;

- 7 kun ichida Tub sabablarni tahlil qilish (Root Cause Analsis) bo'yicha;

- 14 kun ichida tuzatish choralarini ko'rish (Corrective Action) bo’yicha;

- tuzatish choralari amalga oshirilgandan keyin 3 (uch) hafta ichida tuzatish harakatlarining samaradorligini kuzatish va tasdiqlash (Corrective action Validation) bo’yicha;

- tuzatish harakatining samaradorligi tasdiqlanganidan keyin 1 (bir) kun ichida PFMEA / PCP ni yangilash bo’yicha.

Buyurtmachi, Yetkazib beruvchining mavjud sifat menedjment tizimini yoki uning alohida elementlarini baholashi va baholash natijalariga asoslangan xulosalarga muvofiqб mahsulotlarni keyinchalik yetkazib berilishi toʼgʼrisida qaror qabul qilish huquqiga ega. Buyurtmachining talabiga asosan, Yetkazib beruvchi oʼz korxonasida sifat tizimini baholanishi uchun, Buyurtmachining vakolatli vakiliga zarur boʼlgan maʼlumotlarni taqdim etishi, uskunalar, tekshirish vositalari va x.k. bilan ta’minlab berishi, hamda tegishli xodimlarni biriktirib berishi shart. Agar Yetkazib beruvchi mahsulot ishlab chiqaruvchi boʼlmagan taqdirda ham, Buyurtmachi uchun yakuniy Yetkazib beruvchi sifatida javobgar boʼladi va oʼz Yetkazib beruvchilari bilan sifat masalalari boʼyicha mustaqil ishlashga majburdir. Sub-pudratchilar (Yetkazib beruvchining ta’minotchilari) Buyurtmachining talablariga javob berishi kerak. Buyurtmachi sub-pudratchilarni birgalikda tekshirishda ishtirok etish huquqiga ega. Buyurtmachi, baholash natijalari bo'yicha hulosalarini, Buyurtmaching sifat menedjment tizimi tartib-qoidalarida belgilangan shaklda taqdim etishi lozim.

3.13. Buyurtmachi Yetkazib beruvchiga GP-9 (Run at Rate - Capacity study) ni oʼrganish uchun “Ta’minotchining Kunlik Quvvat ko’rsatgichi” (Supplier Daily Capacity Rate) talabini taqdim etishi lozim.

IV. Taralar va mahsulotlarni qadoqlash

4.1. Mahsulotlar yetkazib berilishi maxsus taralarda amalga oshirilib, shakli, o'lchami, hajmi va joylashtirish imkoniyati, Yetkazib beruvchi tarafidan ishlab chiqilib, Buyurtmachi bilan kelishilgan holda bo’lishi lozim. Shu bilan birga, taralar mahsulotlarni sifati, yaxlitligi, xavfsizligi va talab darajasida saqlanishligini ta'minlashi, xamda Buyurtmachining talablari va standartlariga (1738i shaklda kelishilgan) mos kelishi lozim.

4.2. Tara va qadoqlash idishlari, mahsulotlarni tashish va saqlash davrlarida, ularni sifatini va talab darajasida saqlanishini ta'minlashi lozim. Ko'p marta foydalaniladigan taralar Yetkazib beruvchiga qaytarilishi lozim.

4.3. Taralarni qaytarilishi bo'yicha xarajatlar, hamda amortizatsiya ajratmalari Yetkazib beruvchi xisobidan amalga oshiriladi.

4.4. Taralar va yetkazib berilayotgan mahsulotlar, Buyurtmachi bilan kelishilgan, 1724 raqamli standart talablari asosida markirovka qilinadi.

4.5. Mahsulotlarni yetkazib beriladigan taralarga, quyidagi ma'lumotlar jamlangan maxsus yorliq biriktiriladi:

- avtomobil rusumi;

- qism raqami;

- qism nomi;

- qismlar soni;

- buyurtma raqami;

- Yetkazib beruvchi kodi

- yetkazib berilish joyi;
- tara hajmi;


- qadoqlangan sana;

- nazorat xolati

- partiya raqami va boshqalar.

4.6. Yetkazib beruvchi, mahsulotlardan bo'shagan taralarni, Buyurtmachi xabarnomasini olgandan keyin 2 (ikki) ish kuni mobaynida, Buyurtmachi hududidan olib chiqib ketishga majbur.

Yetkazib beruvchi tarafidan ko'p martalik taralar Buyurtmachi hududidan o'z vaqtida olib chiqib ketilmagan taqdirda, ushbu taralarni xavfsiz saqlanishi uchun Buyurtmachi javobgar bo'lmaydi 

4.7. Mahsulotlar nomuvofiq tara / aravachalardan foydalangan holda yetkazib berilganda, Buyurtmachi bu haqda Yetkazib beruvchiga xabar qiladi va keyingi xarakatlarni ushbu shartnomaning 3.4. bandiga asosan amalga oshiradi.

4.8. Agar, ushbu shartnomaning 4.1. bandida ko'satilgan talablarga muvofiq bo'lmagan tara va aravachalarda mahsulotlar yetkazib berilgan taqdirda, bunday tara va aravachalar maxsus Red Zone (Qizil hudud) deb nomlangan maxsus joyga joylanadi. Bunday holatlarda Yetkazib beruvchi Buyurtmachi xabarini olgandanh so'ng 2 (ikki) ish kunida yaroqsiz taralarni olib chiqib ketishi va 2 (ikki) ish kunidan kechiktirmasdan ushbu taralar yo'q qilinganligi haqidagi dalolatnomani Buyurtmachiga taqdim etishi lozim.

Yetkazib beruvchi ushbu bandda nazarda tutilgan majburiyatlarni bajarmagan taqdirda, Buyurtmachi nomuvofiq taralarni yo'q qilish va ushbu jarayonlar bilan bog'liq bo'lgan barcha sarf xarajatlarni Yetkazib beruvchidan undirish huquqini o'zida saqlab qoladi. Shu bilan birga, Buyurtmachi nomuvofiq tara va aravachalarni yo'q qilish bilan bog'liq har qanday javobgarlikdan ozod qilinadi.
V. Narx va yetkazib berilgan mahsulotlar uchun to'lov qilish tartibi

5.1. Mahsulotlar narxini kelishish yoki ularni qayta ko'rib chiqilishi uchun Yetkazib beruvchi tarafidan Buyurtmachiga O‘zbekiston Respublikasi Vazirlar Mahkamasining “Mahsulot (ishlar, xizmatlar)ni ishlab chiqarish va sotish xarajatlari tarkibi hamda moliyaviy natijalarni shakllantirish tartibi to’g’sidagi qarori” ga muvofiq shakillantirilgan hamda 1804-shakldagi narxnomalar, narxlar (xarajatlar) shakllanishlarini asoslovchi hujjatlar bilan birga taqdim etilishi kerak.

Yetkazib beruvchi tarafidan yuqorida ko’rsatilgan shakldagi narxnoma va unga ta’aluqli hujjatlar taqdim etilmagan taqdirda, Buyurtmachi tarafidan mahsulotlar narxlari ko'rib chiqilmaydi.

5.2. Mahsulotlar bo‘yicha tomonlar o‘rtasida kelishilgan narxlar hamda ularning   yetkazib berilishi uchun hisob-kitoblar milliy valyuta — so‘mda amalga oshiriladi. Kelishilgan narxlar har bir taqvimiy yil choragida Yetkazib beruvchining import mahsulotlar (yoki xizmatlar) xaridiga bog‘liq asoslantirilgan xarajatlari asosida, faqat milliy valyutaning xorijiy valyatalarga nisbatan kursining o‘zgarishi doirasida ko‘rib chiqiladi.Yangi narxlarni qayta hisoblashda xorijiy valyuta kursi sifatida:

· joriy chorakning birinchi ikki oyidagi,

· hamda o‘tgan chorakning oxirgi oyidagi

O‘zbekiston Respublikasi Markaziy bankining rasmiy valyuta kurslari asosida o‘rtacha qiymat olinadi.
.
5.3. Buyurtmachi Yetkazib beruvchi tarafidan yetkazib berilgan mahsulotlar uchun (nuqsonli mahsulotlar bundan mustasno) to’lovni, oyda 1 (bir) marta, Yetkazib beruvchi tarafidan taqdim etilgan va tasdiqlangan xisob varaqasi, taqqoslash dalolatnomasi va boshqa xujjatlar asosida, milliy valyuta, so’mda amalga oshiradi. 
Shuningdek, har yakunlangan taqvim oyi uchun hisob kitoblar keying oyning dastlabki 5 (besh) bank ish kuni davomida Buyurtmachi va Yetkazib beruvchi oylik to'lovlar uchun asos bo'ladigan, o'zaro xisob kitoblarni taqqoslash to'g'risida dalolatnoma tuzishlari lozim bo'ladi. Agar, yuzaga kelgan holatlar tufayli, belgilangan muddatlarda taqqoslash dalolatnomasi tuzish imkoniyati bo'lmasa, ushbu oy uchun to'lov o'tkazish, Yetkazib beruvchi tarafidan ushbu shartnomani 4.4. bandida ko’rsatilgan shartlarni o'z vaqtida bajarish sharti asosida, keyingi to'lov o'tkazish davrigacha qoldiriladi.
5.4. Agar ikkala taraf tomonidan tasdiqlangan to'lov jadvali mavjud bo'lsa, to'lovlar ushbu jadvalga muvofiq har oyda avans to'lovi shaklida amalga oshiriladi.
5.5. Agar Buyurtmachining buyurtmasiga binoan etkazib berilgan mahsulotlarda nomuvofiqliklar (qismlar to’g’ri kelmasligi, noto'g'ri markirovka, yetkazib berilgan qismlar bahosini shartnomadagi bahoga mos kelmasligi, to’liq holda yetkazib berilmaslik) aniqlansa, bu qismlar uchun to'lov, nomuvofiqliklarni mohiyati aniqlanib, ularni bartaraf etish to'g'risida qaror qabul qilingandan so'ng amalga oshiriladi.
VI. Mulkiy javobgarlik

6.1 Mahsulotlar o’z vaqtida etkazib berilmagan hollarda, Yetkazib beruvchi Buyurtmachiga har bir kechiktirilgan kun uchun majburiyat bajarilmagan qismining 0,5 foizi miqdorida penya to‘laydi, lekin bunda penyaning umumiy qiymati yetkazib berilmagan mahsulotlar, qiymatining 50 (ellik) foizidan ortib ketmasligi lozim. Penya to‘lash, Yetkazib beruvchini, mahsulotlar yetkazib berish muddatlarini kechiktirib yuborish oqibatida yetkazilgan zararni qoplashdan ozod etmaydi.

Agar Yetkazib beruvchining aybi bilan mahsulotlar yetkazib berilmasa, Buyurtmachi, Yetkazib beruvchidan ushbu holat natijasida Buyurtmachi ishlab chiqarish tizimini to’xtashi bilan bog’liq bo’lgan, shuningdek har yilda tasdiqlanadigan «Ishlab chiqarish tizimi to’htaganda bir birlikdagi avtomobil uchun keltirilgan zarar hisobi» ga muvofiq barcha xarajat va zararlarni undirish huquqiga ega. 

Agar Buyurtmachi tomonidan buyurtma berish kechiktiriladigan bo'lsa, ya'ni 2.1 bandining 1-abzatsi buzilgan holda, yoki Buyurtmachi tarafidan ta’minlanadigan butlovchi va me’yorlashtirilgan qismlar tanqisligi yuz bersa, ushbu shartnomada ko'zda tutilgan, yetkazib berishni to'xtatganlik uchun jarimalar qo'llanilmaydi va Yetkazib beruvchini yetkazib berishni o'z vaqtida tashkil qilish uchun sarflangan qo'shimcha xarajatlar qoplanishi, taraflarning o'zaro kelishuvi orqali hal qilinadi.
Yetkazib berilgan mahsulotlar haqini o‘z vaqtida to‘lamaganlik uchun Buyurtmachi, Yetkazib beruvchiniga o‘tkazib yuborilgan har bir kun uchun kechiktirilgan to‘lov summasining 0,4 foizi miqdorida, ammo kechiktirilgan to‘lov summasining 50 (ellik) foizidan ortiq bo‘lmagan miqdorida penya to‘laydi.
6.2. Agar Yetkazib beruvchini 3.4 bandda belgilangan muddatda sifatli mahsulotlar yetkazib bermasa, o'z majburiyatlarini bajarmaganligi, yoki talab etilgan darajada bajarmaganligi uchun nomuvofiq mahsulotlar qiymatining 20 foizi miqdorida jarima to'lashi kerak bo’ladi. Bunday hollarda, Buyurtmachi yetkazib berilgan mahsulot uchun to’lovni, nomuvofiq mahsulotlarni qiymatini hisobga olmagan holda, to'lash huquqiga ega bo’ladi.

Bundan tashqari, 3.4 bandda ko'rsatilgan nomuvofiqliklar takrorlansa, Buyurtmachi Yetkazib beruvchidan nomuvofiq mahsulotlar narxining 2 (ikki) baravari miqdorida jarima undirishga haqli, shuningdek, Yetkazib beruvchi o'z majburiyatlarini talab darajada bajarmasligi natijasida Buyurtmachining yo'qotilgan foydasini hisobga olgan holda, barcha xarajatlarini qoplab beradi.

Jarimalar va peniyalar to'lanishi, Yetkazib beruvchini ushbu shartnoma bo'yicha majburiyatlarni bajarishdan ozod qilmaydi.
6.3. Agar Yetkazib beruvchining aybi bilan, dastlabki nazoratda (kirish nazoratida), yoki Buyurtmachining ishlab chiqarish jarayonlarida yetkazib berilgan mahsulotlar sifatida nomuvofiqlik aniqlansa, Buyurtmachi Yetkazib beruvchidan nomuvofiq mahsulot qiymatini 20 (yigirma) foizi miqdorida jarima, hamda individual hisob-kitoblar orqali aniqlangan, xarajatlarni undirishga haqli. 

Bundan tashqari, Buyurtmachi Yetkazib beruvchini ishlab chiqarish tizimini (xom-ashyo omboridan boshlab, ishlab chiqarish tizimi, tugallanmagan va tayyor mahsulotlar va h.k.gacha) to'satdan tekshirish (inventarizatsiya, tahlil, o'rganish, tekshirish va h.k.) o'tkazishga haqli.

Tekshiruv davomida Yetkazib beruvchi, o’z vakolatli vakili ishtirokini ta'minlashi va texnologik nazorat rejasida ko'rsatilgan hom-ashyo, har kungi sinov va o'lchovlar natijalari, mahsulotlarning shakllarini (spetsifikatsiyasi) taqdim etishi shart. Agar tekshiruv davomida qo'pol nomuvofiqliklar aniqlansa (Buyurtmachining roziligisiz kelishilmagan xom-ashyo va materiallardan foydalanish, mahsulotlarga me'yordan ortiqcha xom-ashyo sarflash, Buyurtmachini roziligisiz bozorda sotish faktlari, qoliplar va dastgohlar holatini yomonlashishi va x.k.), Buyurtmachi mahsulotlar ishlab chiqarish va Buyurtmachiga yetkazib berilishini to'xtatib qo'yish huquqiga ega. Agar shunday holat takrorlansa, Buyurtmachi Yetkazib beruvchiga xabar bermasdan shartnomani bir tomonlama bekor qilishga haqli.
6.4. Yorliq yopishtirilmagan yoki talab darajasida bo’lmagan yorliqdan foydalangan holda, shuningdek tara yoki qadoqsiz yoki talab darajasida bo’lmagan tara va qadoqlarda mahsulot yetkazib berilganlik uchun, Yetkazib beruvchi Buyurtmachiga bunday mahsulotlar qiymatini 5 (besh) foyuzi miqdorida jarima to'laydi.
6.5. Yetkazib beruvchining aybi bilan sodir bo'lgan barcha xarajatlar, shu jumladan 3.4. bandda ko’rsatib o’tilgan holatlarni bartaraf etish, nuqsonli mahsulotlarni almashtirish, tashish, xizmat safarlari, yetishmovchiliklarni qoplash, va hokazolar, Yetkazib beruvchi xisobidan amalga oshiriladi.
6.6. Yetkazib beruvchi, Buyurtmachining da'vo xati olingan kundan boshlab 10 (o'n) kun ichida Buyurtmachini xarajatlarini qoplab berishga roziligini tasdiqlashi (tasdiqlamasligi) shart. Agar Yetkazib beruvchi tarafidan belgilangan muddatlarda javob berilmasa, yoki xarajatlarni qoplashdan bosh tortish holatlari yuzaga kelsa, bahsli masalalar Asaka Tumanlararo Iqtisodiy Sudi tomonidan hal qilinadi.
6.7. Yetkazib beruvchi va Buyurtmachi shartnoma shartlaridan kelib chiqadigan har qanday jarimalar (peniya, foizlar)ni to'lashga majburdirlar va ushbu jarimalar (peniya, foizlar) o'zaro da'volar tan olingan sanadan boshlab 3 (uch) bank kuni ichida to'lashlari shart. Jarimani to'lash, agar shartnomada boshqacha tartib belgilanmagan bo'lsa, taraflarning hisob raqamlariga pul o'tkazish yo'li bilan amalga oshiriladi. To'lov sanasi - taraflarning hisob raqamilariga pul o’tkazilgan sana hisoblanadi.

Taraflar, jarimalar (peniya, foizlar) to'lash, shuningdek zararni qoplash sanasini, qarzdor tarafidan jarimalarni (peniya, foizlar) va zararlarni qoplab berishni tan olgan kunni, yoki jarimalarni (peniya, foizlar) to’lash, zararlarni qoplash bo’yicha sud qarori qonuniy kuchga kirgan sanani hisoblanishiga kelishib oldilar.
6.8. Buyurtmachi yillik inventarizatsiya jarayonida aniqlangan ortiqcha yetkazib berilgan butlovchi va me'yorlashtirilgan qismlar to'g'risida Yetkazib beruvchiga habar yuborish majburiyatini o'z zimmasiga oladi.
6.9. Yetkazib beruvchi, avtomobil sotilgan sanadan boshlab, kafolatli xizmat ko’rsatish davrida, 36 (o'ttiz olti) oy yoki 100 000 km yurguniga qadar, Buyurtmachi tarafidan Yetkazib beruvchiga mahsulotning sifatsizligi bilan bog'liq bo’lgan birinchi talabiga (shikoyati) asosan, sifatsiz mahsulotni sifatli mahsulotga o’z xisobidan almashtirib berishga majbur. Shu bilan birga, Yetkazib beruvchi Buyurtmachi va Xaridorga yetkazilgan zarar uchun barcha javobgarlikni o'z zimmasiga oladi. Shikoyatlar (reklamatsiya) asosidagi sifatsiz mahsulotni qoplab berish Yetkazib beruvchi tarafidan to'g'ridan-to'g'ri Buyurtmachi vakolatiga ega bo’lgan dillerlik korxonaga, taqdim etilgan texnik hisobot asosida amalga oshiriladi.
VII. Maxfiylik

7.1. Taraflar, mahsulotlarni o’zlashtirish, ishlabchiqarish va yetkazib berish masalalariga bog’liq bo’lgan texnik, moliyaviy yoki boshqa ma'lumotlarga nisbatan qattiq maxfiylikni saqlash uchun bir -birlari oldida javobgar bo'ladilar.

7.2. 7.1 bandda ko'rsatilgan maxfiylik shartlari ushbu shartnoma bekor qilinganidan keyin 5 (besh) yil davomida o'z kuchida qoladi.

7.3. Maxfiylik rejimi buzilgan taqdirda aybdor taraf boshqa tarafga yetkazilgan moddiy va ma'naviy zararni O'zbekiston Respublikasi qonunchiligiga muvofiq qoplab beradi.
VIII. Komplayens shartlari
8.1. Atamalar va ta'riflar:

8.1.1 Amaldagi qonun deganda O'zbekiston Respublikasi yoki boshqa davlatning poraxo'rlik yoki korrupsiyaga, jinoiy daromadlarni legallashtirishga qarshi kurash, sanksiyalar, import yoki eksport nazorati yoki savdo embargosi bilan bog'liq bo'lgan har qanday qonunlari, qoidalari yoki boshqa qonunlari va qoidalari tushuniladi. Taraflarning har qandayiga, shu jumladan (lekin ular bilan cheklanmagan holda) “Xorijda korrupsiyaga qarshi kurashish to'g'risidagi akt” (FCPA), Buyuk Britaniyaning Poraxo’rlik to'g'risidagi qonuni (UKBA) uchun qo'llaniladi.

8.1.2.  Sanksiyalar deb O'zbekiston Respublikasi, AQSH, Yevropa Ittifoqi, Birlashgan Millatlar Tashkiloti yoki boshqa tegishli hukumat yoki xalqaro organ tomonidan har qanday mamlakat, mintaqa, shaxs, kompaniya, tashkilot yoki kemaga nisbatan qo'llaniladigan har qanday iqtisodiy yoki moliyaviy sanksiyalar yoki keng qamrovli eksport, import, moliyaviy yoki investitsiya embargosi tushuniladi. 

8.1.3. “Majburiy mehnat” atamasi Xalqaro mehnat tashkilotining Majburiy mehnat to'g'risidagi konvensiyasida (№ 29) mavjud.

8.1.4. Kompaniya deganda «UzAuto Motors» AJ tushuniladi.

8.1.5. Kontragent ushbu shartnomaning muqaddimasida ko'rsatilgan Yetkazib beruvchini anglatadi.

8.2. Komplayens:

8.2.1 Kontragent Kompaniyaning Odob-axloq va Komplayens bo'yicha Kodeksi (“Kodeks”), Komplayens bo'yicha Yo'riqnomasi (“Yo'riqnoma”) va Kompaniya xodimlari uchun tegishli bo'lgan har qanday o'qitish talablariga rioya qilishi kerak. Kodeks va yo'riqnoma bilan quyidagi havola orqali tanishish mumkin: 

https://uzautomotors.com/companies/komplayen sga_oid_ichki_idoraviy_hujjatlar

8.2.2. Kontragent ushbu bilan na kontragentning o'zi, na uning direktorlari, mansabdor shaxslari, xodimlari yoki subpudratchilari ushbu shartnomaning bajarilishi bilan bog'liq holda: (i) Ushbu shartnomani butun amal qilish muddati davomida amaldagi qonunchilikni buzadigan harakatlarni sodir etmaganligini, sodir etmayotganligi va kelajakda sodir etmasligini; (ii) firibgarlik yoki amaldagi qonunchilikni buzish munosabati bilan jinoyati uchun tergov yoki jinoiy javobgarlikka tortilmaganligini; (iii) davlat xaridlari dasturlaridan chetlashtirilmaganligini, vaqtincha yoki doimiy yoki boshqa ravishda  ishtirok etish xuquqidan mahrum bo'lmagan  yoki hozirda bunday chora ko'rib chiqilmayotganligini tasdiqlaydi, kafolatlaydi va rozi bo'ladi.

8.2.3. Kontragent ushbu shartnomaning bajarilishi munosabati bilan: 

(i) Ukrainaning Lugansk, Donetsk, Zaparoj viloyatlari, Rossiya, Belarusiya, Qrim, Kuba, Sudan, Eron, Shimoliy Koreya yoki Suriya orqali tovarlarni, xizmatlarni va/yoki texnologiyalarni bevosita yoki bilvosita yetkazib berish, xarid qilish yoki tranzit bilan bog'liq har qanday bitimda ishtirok etmasligini; va (ii) sanksiyalar predmeti bo'lgan har qanday shaxs yoki tashkilot bilan bog'liq hech qanday bitimda ishtirok etmasligini yoki sanksiya predmeti  bo'lgan har qanday shaxs yoki tashkilotning manfaati yoki u yoki-bu mulki ishtirokida har qanday bitimda ishtirok etmasligini tasdiqlaydi, kafolatlaydi va rozi bo'ladi.

8.2.4. Kontragent ushbu bilan tovarni (xizmatlar yoki ishlar) yoki mahsulotlarni ishlab chiqarish, tayyorlash, qadoqlashda hech qanday majburiy mehnat (shu jumladan bolalar mehnati) ishlatilmaganligini va/yoki ishlatilmasligini tasdiqlaydi va kafolatlaydi.

8.2.5. Kontragent, uning direktorlari, mansabdor shaxslari yoki xodimlari ham Sanksiyalar obyekti hisoblanmaydilar, Sanksiyalar obyekti bo'lgan boshqa shaxs yoki tashkilotlarga tegishli emas yoki ular tomonidan nazorat qilinmaydi yoki ular nomidan harakat qilmaydi.

8.2.6.Kontragent quyidagi hollarda to'g'ridan-to'g'ri Kompaniyaning Komplayens rahbariga [compliance@uzautomotors.com] elektron pochta manzili yoki ishonch telefoni [+99878 140 56 30] orqali xabar berish majburiyatini oladi: 

(i) Kontragent yoki uning direktorlari, mansabdor shaxslari yoki xodimlari tomonidan amaldagi qonunchilikning aniq yoki ehtimoliy buzilishi bo'yicha har qanday qoidabuzarlik yoki qandaydir tergov yoki ayblov mavjud bo'lsa; yoki (ii) kontragent tomonidan ushbu shartnomada berilgan har qanday bayonot yoki kafolat endi haqiqiy emas, to'liq yoki to'g'ri emas bo'lsa.

8.2.7. Kontragent shu bilan ushbu shartnomani tuzishda Kompaniya tomonidan Due Diligence doirasida qo'yilgan savollarga berilgan barcha javoblar to'g'ri, to'liq va aniq ekanligini tasdiqlashiga va kafolatlashiga rozilik beradi.

8.2.8. Kontragent ushbu shartnomani bajarish uchun jalb qilingan har qanday Kontragent yoki dilerning ushbu bo'lim qoidalariga muvofiq bo'lgan kafolatlar va komplayens kafolatlarini o'z ichiga olgan yozma kelishuv asosida jalb qilinishini ta'minlaydi. Bunday shartnomaning nusxasi tuzilgan kundan e'tiboran 10 kun ichida Kompaniyaning Komplayens xizmati rahbariga taqdim etilishi kerak.

8.3 Yozuvlarni qaydi qilish kitoblari va auditga bo'lgan huquqlar: 

8.3.1. Ushbu shartnomaning butun amal qilish muddati davomida, shuningdek, ushbu Shartnoma bekor qilinganidan keyin besh (5) yil davomida Kontragent ushbu Shartnoma bilan bog'liq kitoblar va yozuvlarni saqlash, shuningdek, ular to'g'risida tekshirish va audit jarayonida (Kontragentni yozma ravishda ogohlantirish sharti bilan) yoki har qanday uchinchi shaxs – vakilga O'zbekiston Respublikasi mehnat qonunchiligiga muvofiq ish kuni davomida Kompaniya ahborot olishi imkoniyatini yaratib berish majburiyatini oladi.

8.3.2. Kontragent ushbu bo'limning talablari haqiqiy yoki ehtimoliy buzilgan taqdirda, shu jumladan o'zining egalari, direktorlari va mansabdor (mas'ul) va boshqa shaxslar orasida so'rov o'tkazish bilan Kompaniyaga vijdonan yordam va ko'mak ko'rsatish, shuningdek, tergov o'tkazilishi yoki konfidentsial ma'lumotlarni oshkor etmaslik majburiyatini inobatga olgan tekshiruvlar uchun ahamiyatga ega bog'liq bo'lgan barcha hujjatlar va yozuvlar bilan tanishishini ta'minlash majburiyatini oladi.

8.4. Ushbu Komplayens bobning buzilishi tufayli shartnomani bekor kilish. 

8.4.1 Kompaniya  o'z xohishiga ko'ra, agar Kontragent ushbu bo'lim bo'yicha o'z  majburiyatlarini buzayotganligini aniqlasa, ushbu shartnomani darhol bekor qilishi mumkin. Bunday bekor qilingan taqdirda, Kontragent shartnomani tugatishdan oldin uchinchi shaxslar bilan qo'shimcha tuzilgan har qanday harakatlar yoki shartnomalardan qat'i nazar, kompensatsiya yoki qo'shimcha haq talab qilishga haqli emas.

8.4.2. Ushbu shartnomaning boshqa qoidalaridan qat'y nazar, Kontragent tomonidan ushbu bo'limning har qanday buzilishi mavjud bo'lsa, har qanday subpudratchi yoki diler bilan tuzilgan har qanday shartnomada ushbu bo'lim qoidalariga teng keladigan har qanday qoidalar buzilishi oqibatida Kompaniyaga yetkazilgan yo'qotishlar, zararlar, shuningdek boshqa yo'qotishlar va harajatlar (shu jumladan, sud harajatlarini qo'shgan holda, lekin ular bilan cheklanmasdan)ni to'liq qoplaydi.

8.5. Ushbu bo'limni subpudratchilar, dilerlar tomonidan rioya qilinishi va manfaatlar to'qnashuvi.

Agar Kontragent diler, subetkazib beruvchi, subpudratchini jalb qilsa, u diler, subyetkazib beruvchi, subpudratchidan quyidagilarni talab qilishi kerak: (i) Kompaniya tomonidan taqdim etilgan shakldagi Due Diligence shaklini to'ldirish va to'ldirilgan so'rovnomani ko'rib chiqish uchun Kompaniyaga topshirish; (ii) Diler, subyetkazib beruvchi, subpudratchini ushbu bo'limga rioya etishini ta'minlash.

IX. Shikoyatlarni qoplash tartibi

9.1. Buyurtmachi tomonidan Yetkazib beruvchiga u tomonidan yetkazib beriladigan mahsulotlarning sifati va miqdoridagi nomuvofiqliklar bilan bogʼliq boʼlgan daʼvo, Buyurtmachining “KORXONA ICHIDA” (ombor, ishlab chiqarish tizimi, savdo maydonchasi) yoki bozorda aniqlangan (Buyurtmachining sotilgan avtomobillari boʼyicha) bir vaqtning oʼzida Buyurtmachi yoki xaridorlar tomonidan olingan zararni qoplash talabi (keyingi oʼrinlarda – “Shikoyat” deb yuritiladi).

9.2. Shikoyatlarning tasnifi:

9.2.1. Ishlab chiqarish tizimidan shikoyat - Yetkazib beruvchi tarafidan yetkazib berilgan mahsulotlarining sifati va miqdorida nomuvofiqliklar Buyurtmachining “KORXONA ICHIDA” aniqlanganligi munosabati bilan, Yetkazib beruvchiga taqdim etilgan shikoyati.

9.2.2. Mahalliy bozordan shikoyat - Buyurtmachi tomonidan sotilgan avtomobillarning kafolatli ta’mirlash muddati davomida, yaʼni sotilgandan boshlab oʼttiz olti (36) oy yoki 100 000 (yuz ming) kilometr masofaga yurgunga qadar, lekin Buyurtmachi tarafidan mahsulotlar qabul qilib olingan kundan boshlab 18 (oʼn sakkiz) oydan ortmagan muddatlarda (keyingi oʼrinlarda “Kafolat muddati” deb yuritiladi), Yetkazib beruvchi mahsuloti sifati boʼyicha nomuvofiqliklar aniqlanganligi munosabati bilan taqdim etilgan shikoyat.
9.2.3. Tashqi bozordan shikoyat - Buyurtmachi tomonidan sotilgan avtomobillarning “kafolat muddati” davomida, Yetkazib beruvchining mahsulotlarining sifati boʼyicha nomuvofiqliklar aniqlanganligi munosabati bilan tashqi bozordan taqdim etilgan shikoyat.

9.2.4. Xizmat ko’rsatishga bo’lgan shikoyat – “A” qismlar va funksional qismlarning sifatlariga bo’lgan nomuvofiqliklar aniqlanishi bilan yoki sotilgan (jo’natilgan) avtomobillardagi butlovchi qismlarda yuzaga kelishi taxmin qilinayotgan nosozliklarni oldini olish choralarini qo’llash bilan yoki yuqori rahbariyatning profilaktika choralari yoki boshqa shunga mos keluvchi buyurtmachi avtomobillarining (sotib oluvchi mamlakat qonun-qoidalariga to’g’ri kelmaganligi uchun, kafolat muddati ichida sodir bo’lgan-bo’lmaganligidan qat’iy nazar ma’lum partiyada qaytarilgan avtomobillarning) qismlari bo’yicha choralarni qo’llash bilan bog’liq shikoyatlar. 

9.2.5. Avtomobillarni taʼmirlashga kerak bo’ladigan qismlar uchun shikoyat - Kafolat muddatida boʼlgan avtomobillarni taʼmirlash uchun butlovchi qismlar va yordamchi materiallarni yetkazib berish zarurati bilan bogʼliq shikoyat.

9.3. Shikoyatlar uchun javobgarlik

Yetkazib beruvchi, tashqi/ichki bozordan oʼzi tomonidan yetkazib berilgan qismlarning sifati yoki miqdoridagi nomuvofiqliklar tufayli shikoyat olgan taqdirda, keltirilgan zararni Buyurtmachiga qoplab beradi va Xaridorga yetkazilgan zarar uchun barcha huquqiy va maʼnaviy javobgarlikni oʼz zimmasiga oladi.

Lekin, bu holatda shikoyat miqdori mahsulotning sotuv narxidan va nuqsonli mahsulotni yetkazib berish xarajatlari qiymatidan ortib ketmasligi lozim.

9.4. Shikoyatlarni qoplash muddati

Yetkazib beruvchi Buyurtmachiga avtomobillarni kafolatli ta’mirlash muddati davomida, yaʼni avtomobil sotilgan kundan boshlab 36 (oʼttiz olti) oy ichida yoki 100 000 kilometr masofani bosib o’tgunga qadar, shikoyatlarni qoplash majburiyatini oladi.
9.5. Shikoyatlarni tasdiqlash

Buyurtmachi yetkazib berilgan mahsulotlarning nomuvofiqliklari bilan bogʼliq shikoyatlar kelib chiqqanligini aniqlaydi va agar shikoyatlar tasdiqlansa, bu haqda Yetkazib beruvchini yozma ravishda xabardor qiladi. Bundan tashqari, shikoyatlar Buyurtmachining vakolatli dileri yoki Buyurtmachining vakolatli vakili tomonidan ham tasdiqlanishi mumkin. 

9.6. Аgar Yetkazib beruvchi Buyurtmachining shikoyatlarini tasdiqlanishiga norozi boʼlsa, ushbu muammolarni Buyurtmachi bilan hal qilish uchun, xabarnoma olingan sanadan boshlab 15 (o’n besh) kun ichida Buyurtmachiga oʼz noroziligi haqida yozma ravishda xabar berishi lozim.

9.7. Аgar Yetkazib beruvchi 9.6 bandda koʼrsatilgan muddatda, oʼz noroziligi toʼgʼrisida bildirishnoma taqdim etmasa, Yetkazib beruvchiga taqdim etilgan shikoyatlar tan olingan deb hisoblanadi.

9.8. Yetkazib beruvchi quyidagi hollarda shikoyatlar uchun javobgar emas:

9.8.1. Аgar qismning notoʼgʼri ishlashi yoki nuqsoni uning egasi va/yoki foydalanuvchi tomonidan dizaynga har qanday oʼzgarishlar kiritish, oʼz vaqtida texnik xizmat koʼrsatmaslik, notoʼgʼri saqlash va/yoki ruxsati bo’lmagan vakil tomonidan taʼmirlanishi natijasida yuzaga kelgan boʼlsa.

9.8.2. Аgar qismning notoʼgʼri ishlashi yoki nuqsoni Buyurtmachi tomonidan Yetkazib beruvchiga taqdim etilgan butlovchi va me’yorlashtirilgan qismlarning sifatidagi nomuvofiqlik tufayli yuzaga kelgan boʼlsa.

9.9. Shikoyat bildirishnomasi

Buyurtmachi shikoyat mazmuni bo’yicha Yetkazib beruvchini, yozma ravishda xabardor qilishi shart.

9.10. Shikoyatda koʼrsatilgan tafsilotlar uchun ish boshqaruvi

Yetkazib beruvchi Buyurtmachining shikoyatlarni qoplanishini talab qiluvchi xabarini olgan kundan boshlab, 15 (o’n besh) kun ichida shikoyatda koʼrsatilgan qismlarni oʼz mablagʼlari hisobidan olib chiqib ketish majburiyatini oladi. Agar shikoyatda koʼrsatilgan qismlar tashqi bozorda aniqlangan boʼlsa, Buyurtmachi Yetkazib beruvchiga ushbu qismlarni Yetkazib beruvchi hisobidan qaytarilishida yordam berishi mumkin, shuningdek Yetkazib beruvchi tarafidan amalga oshirilgan sugʼurta mablaglari hisobidan, birgalikda nosoz qismlar bo’yicha tekshiruv oʼtkazadi. 

9.11. Аgar shikoyatda koʼrsatilgan qismlarni qaytarilishi uchun sarflanadigan xarajatlar miqdori qismlarning narxidan yuqori bo’lsa, yoki ular Yetkazib beruvchi tarafidan ushbu Shartnomaning 9.10 bandida koʼrsatilgan muddatda olib chiqib ketilmasa, Buyurtmachi oʼz hohishiga koʼra, ularni hisobdan chiqarishi mumkin va buning uchun zarur boʼlgan barcha xarajatlar Yetkazib beruvchi tarafidan toʼlanadi.

9.12. Yetkazib beruvchi, Buyurtmachining roziligisiz, shikoyatda koʼrsatilgan qismlardan qayta foydalanishi mumkin emas.

9.13.3. Boshqalar
Yetkazib beruvchi Buyurtmachiga shikoyatda ko’rsatilgan mahsulotlarni taʼmirlash xarajatlarini va ushbu mahsulotlar tufayli yuzaga kelgan, avtomobillarni joʼnatilishining kechikishi, ishlab chiqarish tiziminining toʼxtab qolishlari bilan bogʼliq barcha yoʼqotishlarni qoplab beradi.

9.14. Yetkazib beruvchi, boshqa hollarda (9.2.1. - 9.2.5 bandlarga qarang), ishlab chiqarish tizimidagi shikoyatlardan tashqari, quyidagi bandlar bo’yicha Buyurtmachiga shikoyatlarni qoplab beradi.

9.14.1. Butlovchi qism uchun xarajatlar.

Yetkazib beruvchi, oʼzi tomonidan yetkazib berilgan mahsulotlarning sifatidagi nomuvofiqliklar sababli shikoyat olgan taqdirda, Buyurtmachiga shikoyatda koʼrsatilgan mahsulotlarning jami qiymati va belgilangan jarima miqdorini qoplashi shart.

9.14.2. Taʼmirlash xarajatlari.

Yetkazib beruvchi Buyurtmachiga shikoyatda koʼrsatilgan mahsulotlarni almashtirish yoki taʼmirlash bilan bogʼliq barcha xarajatlarni qoplaydi.

9.14.3. Boshqalar.

Yetkazib beruvchi tomonidan Buyurtmachiga yetkazib berilgan qismlarni va butlovchi qismlarni (sifatsiz holda yetkazib berilgan yig’ma qismlarning tashkil etuvchi butlovchi qismlarini ta'mirlash paytida shikastlanishi) ta'mirlash bilan bog'liq barcha xarajatlarni qoplashi shart, agar shikoyatlar tashqi bozrdan bo’lgan taqdirda, Yetkazib beruvchi qismlarni zudlik bilan havo yo’llari orqali yuborishi va Buyurtmachiga ushbu yuborilish bilan bog'liq barcha xarajatlarni to'lashi lozim.
9.15. Shikoyat miqdori.

Yetkazib beruvchi, yetkazib berilgan qismlarga bo'lgan shikoyatlar sababli avtomobillarni ta'mirlanishida Buyurtmachining yo'qotishlari va Buyurtmachining xaridori yoki dillerlarining xarajatlarini, taraflar tomonidan muhokama qilingan va kelishilgan, «Shikoyatlarni qoplash me'yori xisobi»ga asoslangan holda qoplab berishni o'z zimmasiga oladi.

9.16. Shikoyat miqdorini toʼlash tartibi.
Buyurtmachi belgilangan davrlardagi shikoyatlar qiymatining umumiy miqdorini hisoblab chiqadi va bu haqda batafsil maʼlumotlar bilan birga Yetkazib beruvchiga xabar beradi. Buyurtmachi, agar Yetkazib beruvchida akkreditiv ochilgan boʼlsa, unda shikoyatlarni qoplash miqdorini unda aks ettiradi, agar Yetkazib beruvchida akkreditiv ochilmagan boʼlsa, keyingi yetkazib beriladigan mahsulotlar qiymatida aks ettiradi yoki boshqa to’lov turini tayinlashi (aniqlashi) mumkin bo’ladi.

9.17. Shikoyatlarni qoplash uchun Yetkazib beruvchiga qarshi taqdim etilgan barcha dalillar Buyurtmachida bir yil davomida saqlanishi lozim.

X. Favqulotda vaziyatlar
10.1. Taraflar, agar favqulotda holatlar, yong'inlar, ish tashlashlar, xarbiy mojorolar, epidemiya, mazkur shartnoma shartlarini bajarishga ta'sir ko'rsatuvchi hukumat yoki mahalliy hokimiyatlar tomonidan qabul qilingan farmoyish, buyruq yoki boshqa ma'muriy qarorlar, ma'muriy yoki hukumatning cheklovchi qarorlari va hokazolar yuzaga kelish hollari bevosita yoki bilvosita namoyon bo'lgan taqdirda, yoki shunga o'xshash sabab bo'lgan boshqa harakatlar natijasida sodir bo'lgan bo'lsa. yoki oldindan aytib yoki oldini olib bo’lmaydigan va yengib bo'lmaydigan boshqa hodisalar yuz bergan holatlarda, ushbu shartnoma bo'yicha majburiyatlarni qisman yoki to'liq bajarmaganlik uchun javobgarlikdan ozod qilinadilar.

10.2. Ushbu shartnomanining 10.1 bandida ko'rsatilgan holatlar yuzaga kelganda va tugatilganda, manfaatdor taraf tegishli hujjatlarni ilova qilgan holda, 10 (o’n) kun muddat ichida ikkinchi tarafni yozma ravishda xabardor qilishi shart.

10.3. Ushbu shartnomani 10.2 bandida nazarda tutilgan, o'z vaqtida xabar berilmagan taqdirda, aybdor taraf ikkinchi tarafga xabar bermaslik natijasida etkazilgan zararni qoplab berishi shart.

10.4. Taraflar, ushbu shartnomani 10.1 bandida ko'rsatilgan sabablar bartaraf etilgach, shartnomaning bajarilishini davom ettirishga majburdirlar. Agar bunday sabablar 90 kundan ortiq davom etsa, taraflar hech qanday javobgarliksiz, shartnomani bekor qilish sanasidan 30 (o’ttiz) kun oldin yozma ravishda xabardor qilgan holda, ushbu shartnomani bekor qilishga haqlidirlar.

XI. Shartnomaning amal qilish muddati va bekor qilinishi

11.1. Ushbu shartnoma har ikki taraflama imzolagan sanadan boshlab kuchga kiradi va 1 (bir) kalendar yili uchun amal qiladi. Agar taraflarning hech biri kalendar yili tugashidan 6 (olti) oy oldin shartnomaning bekor qilinishi to'g'risida yozma ravishda xabar bermasa, ushbu shartnoma keyingi kalendar yillari uchun uzaytirilgan deb hisoblanadi.

11.2. Ushbu shartnoma taraflardan birining hohishiga binoan bekor qilinishi mumkin. Ushbu holatda, bekor qilishni istovchi taraf, rejalashtirilgan bekor qilish sanasidan olti (olti) oy oldin, ikkinchi tarafga sabablarni ko’rsatgan holda, rasmiy ogohlantirish berishi shart.
11.3. Agar Yetkazib beruvchi, Buyurtmachining rasmiy xabarnomasini olganidan keyin ham yetkazib berish va mahsulot sifati shartlari bo'yicha o'z majburiyatlarini 30 (o’ttiz) kalendar kundan ortiq vaqtgacha bajarmaslikni davom ettirsa, Buyurtmachi yozma xabarnoma yuborish orqali shartnomani bir tomonlama bekor qilishi mumkin.

11.4. Taraflardan biri to’lovga layoqatsiz holatga kelgan yoki bankrot bo'lgan taqdirda, ikkinchi tarafni yozma ravishda xabardor qilish orqali ushbu shartnomani darhol bekor qilishi mumkin.

11.5. Shartnoma har qanday sabablarga ko'ra bekor qilingan taqdirda, Yetkazib beruvchiga ilgari taqdim etilgan barcha texnik ma'lumotlar Buyurtmachiga qaytarilishi va Yetkazib beruvchi ushbu ma'lumotlardan foydalanishni to'xtatishi lozim.
11.6. Agar Yetkazib beruvchi tarafidan etkazib beriladigan mahsulotlar narxlari asossiz oshirilsa, Buyurtmachi shartnomani bir tomonlama bekor qilishi mumkin.
11.7. Ushbu shartnomani biron-bir sababga ko'ra bekor qilinishi, taraflardan hech birini, qarzni to'lash va zararni qoplash majburiyatlaridan shuningdek, shartnoma amal qilish muddati tugagandan yoki bekor qilinganidan keyin bajarilishi kerak bo'lgan majburiyatlaridan ozod qilmasligi lozim.

11.8. Ushbu shartnoma kuchga kirgan kundan boshlab 2017 yil 23 iyunida tuzilgan 79-41100/2017-sonli va 2024 yil 4 dekabrida tuzilgan 2024-41100-00079 sonli shartnomlar bekor qilingan hisoblanadi (ushbu shartnomaning amal qilish muddati davomida yuzaga kelgan o'zaro hisob-kitoblar bo'yicha taraflar majburiyatlari bundan mustasno).
XII. Qo'shimcha shartlar

12.1. Ushbu shartnomani 11.2 bandi talablariga muvofiq, Buyurtmachi Yetkazib beruvchi tarafidan yetkazib berilayotgan mahsulotlar uchun boshqa muqobil Yetkazib beruvchi korxonalar bilan, agar ushbu Yetkazib beruvchi korxonalar bir xil yoki undan yuqori darajadagi sifat ko’rsatgichiga ega shunga o'xshash mahsulotlarni Buyurtmachi uchun qulay shartlarda (arzonroq narxlarda) yetkazib berishni taklif qilsalar, shartnomalar tuzishga haqlidir.
12.2. Agar, 12.1 bandda ko'rsatilgan shartlarga asosan, mahsulotni yetkazib berish bo'yicha boshqa muqobil Yetkazib beruvchi bilan shartnoma tuzish mumkin bo'lsa, ushbu shartnoma bilan belgilangan mahsulotlarning narxlarini muqobil Yetkazib beruvchi narxlari darajasigacha, sifat talablari va mahsulotni yetkazib berish jadvalini saqlagan holda, qayta ko'rib chiqishni taklif qilishi mumkin.
12.3. Buyurtmachi mahsulot sifati darajasini saqlab turish va mahsulot ishlab chiqarishni texnologik jarayonga muvofiqligini nazorat qilish maqsadida Yetkazib beruvchi hududida mahsulot ishlab chiqarish tsexlarida, Yetkazib beruvchi ishtirokida, texnologik jarayonni tekshirish huquqiga ega. Shu bilan birga, mahsulot sifatiga bevosita ta'sir ko'rsatadigan ishlab chiqarish va texnologik jarayonlar buzilgan hollarda, Buyurtmachi da'vo arizasi berish huquqiga ega, aks holda Buyurtmachi ishlab chiqarish va texnologik jarayonlar buzilishi natijasida ishlab chiqarilgan mahsulotlarni qabul qilishdan bosh tortish yoki shartnomani bir tomonlama bekor qilishga haqli.
12.4. Ushbu shartnomaning 12.3 bandida ko'rsatilgan shartlar bilan shartnoma bekor qilingan taqdirda Yetkazib beruvchi, ushbu shartnomada belgilangan barcha jarimalarni (peniyalarni) to'lashi va Yetkazib beruvchining ushbu shartnoma bo'yicha o'z majburiyatlarini bajarmasligi natijasida yuzaga kelgan Buyurtmachining barcha zararlarini qoplashi shart.

12.5. Ushbu shartnomaga kiritilgan barcha o'zgartirish va qo'shimchalar faqat yozma shaklda tuzilib, ikkala taraf imzolagan holdagina amal qiladi.

12.6. Ushbu shartnomani bajarish yoki bekor qilish bilan bog'liq nizolarni hal qilish Asaka Tumanlararo Iqtisodiy Sudi tomonidan amalga oshiriladi.

12.7. Ushbu shartnomada ko'zda tutilmagan barcha shartlar O'zbekiston Respublikasining amaldagi qonunchiligiga muvofiq tartibga solinadi.

12.8. Taraflar ushbu shartnoma bo'yicha o'z majburiyatlari va huquqlarini boshqa tarafning yozma roziligisiz uchinchi tarafga berishga haqli emas.
12.9. Taraflar manzillari va rekvizitlari o'zgargan taqdirda ushbu haqidagi ma’lumotlarni bir-birlariga yozma ravishda yetkazishlari lozim.
12.10. Ushbu shartnoma ikkita asl nusxada va o’zbek tilida tuzilgan bo’lib, bir xil yuridik kuchga ega. Bitta nusxasi Buyurtmachida, yana bir nusxasi esa Yetkazib beruvchida saqlanadi.
XIV. Taraflar rekvizitlari

       Buyurtmachi:



        Yetkazib beruvchi:

	«UzAuto Motors» AJ

170200 Oʹzbekiston Respublikasi

Andijon viloyati Asaka shahri

Humo koʹchasi, 81

h/r: 2021 4000 8005 3230 5001

Bank: «Asaka» ATB, Asaka boʹlimi
Kod: 00873 tel: (371) 150-22-00

STIR: 200244767, IFUT: 29100

______________ _______________

_____________________________

Bosh direktori


